CELEX: 62008TN0394
Language: sk
Date: 2008-09-16 00:00:00
Title: Vec T-394/08: Žaloba podaná 16. septembra 2008 – Regione autonoma della Sardegna/Komisia

8.11.2008   
            
            
               SK
            
            
               Úradný vestník Európskej únie
            
            
               C 285/52
            
         Žaloba podaná 16. septembra 2008 – Regione autonoma della Sardegna/Komisia
   (Vec T-394/08)
   (2008/C 285/93)
   Jazyk konania: taliančina
   Účastníci konania
   
      Žalobkyňa: Regione autonoma della Sardegna (v zastúpení: A. Fantozzi, avvocato, P. Carrozza, avvocato, G. Mameli avvocato)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť rozhodnutie Komisie Európskych spoločenstiev z 3. júla 2008 [štátna pomoc C1/2004 Taliansko – GS-Kancelária (208) D/204339] týkajúce sa režimu pomoci „Regionálny zákon č. 9 z roku 1998 – Zneužitie pomoci N 272/98“.
            
         Žalobné dôvody a hlavné tvrdenia
   Regionálny zákon Sardínie č. 9 z 11. marca 1998 stanovil stimuly vo forme úverov pre rekvalifikáciu a úpravu hotelového priemyslu. Takto zavedený systém pomoci bol schválený Komisiou. Žalovaná však 3. júla 2008 talianskej vláde oznámila rozhodnutie napadnuté v tejto veci. Podľa tohto rozhodnutia boli v rámci systému dotknutej pomoci poskytnuté úľavy týkajúce sa investícií, pre ktoré pred začatím uskutočnenia projektu nebola podaná žiadosť o pomoc v rozpore s Pokynmi pre vnútroštátnu regionálnu pomoc (1).
   Na podporu svojich tvrdení žalobkyňa uvádza porušenie podstatných formálnych náležitostí z dôvodu vzájomne si odporujúceho odôvodnenia a údajnej nerelevantnosti dôvery pri posudzovaní „stimulačného účinku“, pokiaľ ide o príjemcu pomoci, a teda pri posudzovaní požiadavky „nevyhnutnosti pomoci“.
   V tomto ohľade sa najmä domnieva, že správne posúdenie dôvery príjemcov malo Komisiu viesť k tomu, aby riadne zohľadnila skutočnosť, že predmetný systém pomoci:
   
               —
            
            
               je v plnom súlade s platným zákonným systémom, v ktorom poskytnutie pomoci nezávisí na posúdení, či investície už boli začaté alebo nie,
            
         
               —
            
            
               bol prijatý regionálnym zákonom, ktorý bol schválený bez toho, aby bolo vecne možné, že „Pokyny pre vnútroštátnu regionálnu pomoc“ môžu ovplyvniť príslušný normatívny proces, keďže bol tento zákon schválený jediný deň po uverejnení uvedených pokynov v Úradnom vestníku,
            
         
               —
            
            
               že podniky – príjemcovia začali operácie práve v dôsledku toho, že dôverovali opatreniu pomoci, ktoré malo v plnom rozsahu stimulačný účinok.
            
         Komisia sa teda mýli, keď chce stimulačný účinok pomoci posúdiť na základe nepreukázanej skutočnosti, že príjemca vzhľadom na to, že nepodal žiadosť pred začatím, uskutočnil investíciu nezávisle na pomoci.
   Nesprávne posúdenie Komisie je evidentné v dôsledku nemožnosti predpokladať zlučiteľnosť regionálneho zákona 9/1998 s uvedenými pokynmi z roku 1998 ab-origine.
   Žalovaná sa tiež mýli, keď svoje posúdenie zlučiteľnosti pomoci zakladá na nie procesnej, ale „formálnej“ požiadavke, čo sa týka predpokladu neexistencie stimulačného účinku v prípade neexistencie žiadosti, ktorá by predchádzala investícii, ktorá je prvýkrát uvedená pri odkaze na regionálne pomoci v pokynoch a ktorá teda nebola predtým známa ani nemohla byť známa.
   Zdá sa, že posúdenie žalovanej tiež porušuje článok 88 Zmluvy ES a nariadenie č. 659/99/ES, keďže v napadnutom rozhodnutí úplne chýba odôvodnenie, prečo sú predmetné pomoci kvalifikované ako protiprávne a nie ako zneužívajúce, pričom kvalifikácia opatrení ako zneužívajúcej pomoci v zásade vylučuje možnosť navrátenia.
   
      (1)  Ú. v. ES C 74, 10.3.1998, s. 9.